Jan Thomas bekrefter: Jobber med å få barn
Fredag snakker det profilerte paret om det å få barn i TV 2-programmet Senkveld med Thomas Numme og Harald Rønneberg. Tidlig i intervjuet får paret følgende spørsmål fra Rønneberg: - Det er vanskelig for to menn å få barn, hvordan vil dere bli foreldre? - Vi har jo prøvd, men det er fortsatt flatt, fleiper Christopher og klapper Jan Thomas på magen. - Hadde det fungert hadde vi hatt en hel barnehage. Men det kan fungere på mange måter. I utgangspunktet ønsker vi oss en familie, i den forstand er vi veldig tradisjonelle. Når jeg ser fremover ønsker jeg meg flere barn, sier 45-åringen.På spørsmål fra programlederne om de er i prosessen med å få barn, svarer Jan Thomas slik: - Vi er i prosessen. Vi har luktet på et par alternativer, og for oss var det riktig å bruke en surrogat. Det er det vi har lyst til å gjøre, og det er vår fremgangsmåte, sier han. VG Nett har vært i kontakt med Jan Thomas, som ikke ønsker å kommentere saken ytterligere.Deretter får paret spørsmål om hvor lenge de må vente før de kan bli foreldre. På det spørsmålet svarer paret unnvikende at det tar tid, uten å ville si noe mer om det. De forteller også at den formelle delen med å legge til rette for fødselen har vært frustrerende. - Det er så formelt. Det er pass, kontrakter, advokater. Men vi skal ikke kjøpe en bil. Dette er et menneske, det største som kan skje i vårt liv. Det har vi slitt veldig med, sier Jan Thomas. Paret forteller videre at de nå har kommet over den første kneika. - Vi har funnet et sted som kan hjelpe oss å få drømmen oppfylt, så nå går vi og venter på denne telefonen, så får vi se. Men vi kommer til å bli fantastiske foreldre, sier Jan Thomas.- Hvor babysjuk er du, Jan, spør Rønneberg? - Det rykker i de eggstokkene jeg ikke har. Jeg er veldig glad i å trene, og der jeg trener kommer jeg inn hoveddøren, og rett ved ligger babysats. Der står det hundre barnevogner, og der er det så mange barn, så jeg går forbi og da kjenner jeg bare det rykker til. Kan jeg ikke bare gå og ta en, det er jo så mange der? fleiper han. - Bare én, legger Christopher til. - Bare én. Så jeg får de tankene, og det må vi gjøre noe med, fullfører Jan Thomas. På spørsmål fra programlederne om hvilke tanker de gjør seg om at barnet får to fedre, svarer Christopher at han tror det går veldig fint. - Vi har så mange damer i livene våre uansett, så det blir ikke noe problem. Vi blir kjempefine foreldre, og det viktigste er at barn blir elsket og har noen som bryr seg om dem, sier han. I november i fjor skrev lokalavisen Varden at Jan Thomas under et kvinneseminar uttalte at han og ektemannen ventet tvillinger. Det tilbakeviste 45-åringen den gangen overfor Se og Hør, og uttalte at han fikk sjokk da han så overskriftene.
Jan Thomas (45) og ektemannen Christopher Mørch Husby (22) har ordnet alt det praktiske, og venter bare på telefonen som bekrefter at alt er klart for at de skal bli foreldre.